Eszipiondarren dorrea

Eszipiondarren dorrea, katalanez: Torre dels Escipions, Kataluniako Tarragona udalerrian dagoen Antzinaroko eraikin bat da, Tarragonako probintzian. Antzinako Erromaren garaiko hileta dorre bat da. Tarraco hiria zenaren hondakinetatik hurbil dago, Unesco erakundeak Gizateriaren ondare izendatutako Tarracoko arkeologia multzoaren barnean. I. mendean eraiki zen, Hispania Ziterior probintziako Tarraco hiriburutik 7 kilometrora, eta Iberiar penintsulan, Pirinioak eta Gadir hiria elkarlotzen zituen Via Augusta galtzadaren ibilbidean.